Aarhus: En rigtig dårlig idé. Så kort kan Janus Boye, formand for Skole og Forældre Aarhus, sammenfatte sin holdning til det spareforslag, der er fremlagt af Børn og Unge i Aarhus Kommune.

Forslaget indebærer blandt andet, at de nuværende 46 skoledistrikter brydes op og samles i 19 større enheder. De nye skoledistrikter får én fælles ledelse, én skolebestyrelse, og børnene skal kunne fordeles mellem de to-tre skoler, der bliver lagt sammen.

- I spareforslaget bliver det præsenteret som en nænsom løsning, hvor man fjerner noget ledelse uden at gøre indholdet af folkeskolen dårligere. Det lyder næsten helt ufarligt, men det betyder, at folkeskolen i Aarhus får en helt ny form. I stedet for 46 lokale skoler vil man lave 19 "superskoler" med flere undervisningssteder. Dermed bevæger vi os væk fra den nærhed, folkeskolen har i dag, mener Janus Boye.

Når man fjerner den lokale skoleleder, vil det smitte af på både børn, lærere og pædagoger, forudser Janus Boye.

- Vi kan som forældre se, at synlig skoleledelse gør en kæmpe forskel. Med store superskoler vil man få skoleledere, der kigger på data og regneark fremfor lokal udvikling og samarbejde, for eksempel med den lokale idrætsforening eller musikskole.

Flere skolebørn vil få længere til skole, og skolebestyrelserne rykker samtidig længere væk fra forældrene.

- Det vil gøre det sværere at rekruttere forældre til skolebestyrelserne, fordi det bliver meget store butikker, der vil beskæftige sig med meget overordnede problemstillinger, mener Janus Boye.